**Faktaark**

**UCI World Tour cycling race Copenhagen Sprint**

**Koncept for cykeleventen**

* Copenhagen Sprint består af to professionelle elitecykelløb: Et løb for kvinderyttere og et løb for herreryttere.
* Kvindeløbet afvikles lørdag 21. juni 2025. Holdpræsentation i Roskilde fra kl. 11.40 til neutral start kl. 13.20.
* Herreløbet afvikles søndag 22. juni 2025. Holdpræsentation i Roskilde fra kl. 9.00 til neutral start kl. 10.45.
* Folkecykelløb for alle på ruten i de københavnske gader. Det er gratis at deltage.
* Folkefest og cykelfestival i Roskilde, København og rundt på ruten med hot spots og aktiviteter for børn, voksne, turister og cykelfans.
* Der vil bl.a. være cykelfestival ved målområdet i København. Frivillige foreninger, erhvervsliv og organisationer inddrages, så vi sammen skaber en cykelfest, der involverer alle cykelelskende danskere.
* Som del af cykeleventen afholdes et politisk topmøde den 20. og 21. juni. Cykeltopmødet samler internationale eksperter, beslutningstagere og aktører inden for cykling, mobilitet og byudvikling for at fremme hverdagscyklisme i Danmark og resten af verden. Cykeltopmødet arrangeres i et samarbejde mellem Københavns Kommune, Sport Event Denmark, Wonderful Copenhagen og Union Cycliste Internationale (UCI), hvorfor gæstelisten omfatter deltagere fra bl.a. Australien, Belgien, Colombia, Ethiopien og USA.

**Ruten**

* 21. juni 2025: Ruten for kvinder er 151,3 km med tre omgange i København på en 11 km rundstrækning.
* 22. juni 2025: Ruten for herrer er 235,7 km med fem omgange i København på en 11 km rundstrækning.
* Startskuddet for begge løb går ved Vikingeskibsmuseet i Roskilde med målstreg ved SMK – Statens Museum for Kunst i København. Ruten snor sig gennem det nordsjællandske landskab med naturskønne veje, slotte og vartegn for til sidst at munde ud i Københavns gader over broer, søer og forbi det historiske og moderne Københavns bygninger og seværdigheder.

**Startby – Roskilde**

* Roskilde er bl.a. kendt for Stjerneløbet, som er Danmarks ældste landevejscykelløb, der blev kørt første gang i 1895.
* Roskilde Kommune kom igen på cykelverdenskortet som startby på 2. etape i Tour de France i 2022, hvor etapen blev skudt i gang i Roskilde med Nyborg som målby.

**Målby – København**

* København er flere gange udnævnt til verdens bedste cykelby, senest i 2019. Der er fem gange flere cykler, end der er biler i København og 14 cykel- og gangbroer i byen.
* Hver dag krydser ca. 40.000 cyklister Dronning Louises Bro. I 2022 lagde København asfalt til Grand Départ som startby ved Tour de France.

**Partnerskabskreds**

* Partnerskabskredsen består af Københavns Kommune, Roskilde Kommune, Danmarks Cykle Union (DCU), Sport Event Denmark, Wonderful Copenhagen og staten ved Kulturministeriet, By-, Land- og Kirkeministeriet samt Erhvervsministeriet.

**Hvem står bag afvikling og planlægning af løbet?**

* Danmarks Cykle Union (DCU) har oprettet et selvstændigt selskab, som modtager tilskud fra staten, kommuner og Sport Event Denmark i de første tre år til at forestå planlægning og afvikling af World Tour-løbene.
* Der er udpeget en direktør og en uafhængig bestyrelse bestående af medlemmer udpeget af partnerskabskredsen: Direktør: Tobias Hoff. Bestyrelse: DCU, forperson: Fhv. direktør i Post Nord, Peter K Jensen. Københavns Kommune: Team Director i Gehl, Ida Bigum. Roskilde Kommune: Direktør i Corolab, Karolina E. Osipowska. Sport Event Denmark: Direktør/partner i Adventive ApS, Henrik Reichel Bartholdy.

**Økonomi**

* Københavns Kommune har bevilget i alt 45 mio. kr. til cykeleventen. Fra kommunens megaeventpulje afsættes 10 mio. kr. om året i tre år. Derudover er der på Budget 2024 bevilget 5 mio. kr. om året i tre år til værtsbyaktiviteter.
* Staten har bevilget i alt 10,5 mio. kr., der fordeles på tre år med ca. 3,5 mio. kr. om året.
* Sport Event Denmark har bevilget i alt 10 mio. kr.
* Roskilde Kommune har bevilget i alt 6 mio. kr., der fordeles på tre år med 2 mio. kr. om året.
* Derudover arbejder Copenhagen Sprint eventselskabet på at etablere kommercielle partnerskaber mhp., at løbet efter de første tre år kan være selvfinansierende.

**Danmark som cykeleventnation**

* Danmark har stor erfaring med afvikling af cykelevents:
* Tour de France Grand Départ i 2022, tre etaper
* Tour of Scandinavia, etapeløb på kvindernes World Tour, i 2022 og 2023
* PostNord Danmark Rundt, i 2024 33. udgave
* VM i banecykling i 2024 i Ballerup
* VM i BMX 2025 i København
* samt det kommende VM i Landevejscykling i 2029.

**Dansk cykelkultur og København som cykelby**

* Danmark har en lang og stolt tradition for hverdagscyklisme. Cykling udgør 26 procent af alle ture under 5 km i Danmark og 16 procent af alle ture i Danmark (kilde: Cycling-embassy.dk).
* Danmark har 12.000 km afmærkede cykelruter (kilde: Dansk Turismefremme).
* Gennemsnitligt cykler danskerne 1,5 km om dagen (kilde: DTU’s transportvaneundersøgelse).
* København er udnævnt til verdens bedste cykelby i 2017 og 2019 (kilde: Copenhagenize Index).
* Københavnerne ejer mere end 744.500 cykler, hvilket er flere end der er københavnere, og 45 procent af alle ture til arbejde og uddannelse i København sker på cykel (kilde: Mobilitetsredegørelse 2023)
* Hver dag bliver der cyklet 2,65 mio. km i København (2023). Det svarer til ca. 757 Tour de France løb hver dag (kilde: Mobilitetsredegørelse 2023).
* Hver femte københavner råder over en ladcykel, som erstatning for en bil. (kilde: Mobilitetsredegørelse 2024)
* 47 procent af de cyklende københavnere siger, at de bruger cykelhjelm (kilde: Mobilitetsredegørelse 2024)
* På Dronning Louises Bro krydser hver dag ca. 40.000 cyklister, som dermed gør broen mellem Nørrebro og Indre By til det travleste sted i København (og i resten af Danmark).
* Københavns har knap 400 km cykelstier, over 60 km Grønne Cykelruter og 24 cykel- og gangbroer. (kilde: Mobilitetsredegørelse 2023)
* I Region Hovedstaden er der 244 km supercykelsti, hvor 64 km er i Københavns Kommune. Længden på en gennemsnitlig tur på en supercykelsti er 12 km. (kilde: Mobilitetsredegørelse 2023)
* Næsten alle større veje i København har kantstensadskilte cykelstier på begge sider af vejen. Flere steder i udlandet kaldes cykelstier adskilt med kantsten for ’Copenhagen lanes’.
* I Roskilde er der anlagt ny cykelinfrastruktur siden vedtagelsen af Cyklistplan 2017 med bl.a. 709 nye cykelparkeringspladser.
* Der er 224 km dobbeltrettede cykelstier i Roskilde Kommune og to supercykelstier, der fører til Jyllinge og København. I 2022 åbnede supercykelstien på 45 km til København.