**Stort internationalt cykeltopmøde i København sætter fokus på hverdagscykling**

*Mens verdensstjerner som Mads Petersen og Rebecca Koerner indtager de københavnske gader til Copenhagen Sprint, er Københavns Kommune og den internationale cykelunion, UCI, værter for et internationalt cykeltopmøde om hverdagscykling.*

**Dato:** 20. - 21. juni 2025   
**Sted:** BLOX Dansk Arkitekturcenter, København

Hele cykelverdenens øjne hviler på København, når byen senere på måneden lægger veje til sit første World Tour-løb nogensinde for både mænd og kvinder, *Copenhagen Sprint*. Med verdens største cykelstjerner i sadlen bliver det en fejring af elitesporten.

Den 20. og 21. juni samles internationale eksperter, beslutningstagere og aktører inden for cykling, mobilitet og byudvikling i København til et fælles topmøde: UCI Mobility & Bike City Forum x Copenhagen Cycling Summit 2025.

Topmødet sætter hverdagscyklingen i fokus, og formålet er at finde løsninger på, hvordan cyklisme kan være katalysator for mere bæredygtig mobilitet i byerne.

Overborgmester Lars Weiss (S) og teknik- og miljøborgmester Line Barfod (EL) ser frem til at tage imod de mange internationale cykelkapaciteter og til at dele viden, ideer og erfaringer inden for hverdagscykling.

”I København er cykler det mest benyttede transportmiddel. Derfor er det også en vigtig politisk opgave at blive ved med at skabe gode cykelforbindelser i hele byen, så København kan fortsætte med at være global frontløber for bæredygtig mobilitet og cykelvenlig byudvikling. Jeg ser frem til at udveksle viden og erfaringer med andre cykelbyer, erhvervsliv og eksperter - og ikke mindst til en hel weekend i cyklens tegn med cykelløb i verdensklasse og cykelfest i hele byen”, siger overborgmester Lars Weiss.

”Cykler udleder ikke CO2, sender ingen luftforurenende partikler ud, støjer ikke, og fylder meget mindre end biler. Derfor er cykling en afgørende vej til at skabe sunde, grønne byer med høj mobilitet og livskvalitet, og vi skal gøre alt, hvad vi kan for at understøtte cyklismen. Jeg glæder mig til at drøfte med alle de dygtige mennesker, hvordan vi kan hjælpe hinanden med at skabe gode cykelløsninger i København, de danske byer og internationalt,” siger teknik- og miljøborgmester Line Barfod.

Ud over eliteløbene og topmødet bliver der afholdt en cykelfestival i Østre Anlæg og et folkecykelløb, hvor alle kan prøve kræfter med løbsruten. Der vil også være heppezoner flere steder i byen med cykelaktiviteter for børn og voksne og mulighed for at følge stjernerytterne på tæt hold.

**Fakta**

**Baggrund**

Sidste gang Københavns Kommune inviterede til cykeltopmøde var i forbindelse med værtskabet for Tour de France i 2022, hvor en lang række danske myndigheder og organisationer underskrev en deklaration om 20 procent mere cykling i Danmark inden 2030. I mellemtiden har Transportministeriet igangsat arbejdet med en national cykelstrategi, og EU har med ”European Declaration of Cycling” tydeligt signaleret, at cykling spiller en central rolle i kampen mod global opvarmning, frigørelse fra olie og gas og mod at skabe bedre og sundere byer i Europa.

**Deltagere**

På cykeltopmødet mødes cirka 200 beslutningstagere og eksperter fra Danmark og udlandet for i fællesskab at finde løsninger på hvordan vi kan få flere til at cykle. Opgaven går på tværs af sektorer, og derfor dækker deltagerne et bredt udsnit af samfundet, repræsenteret ved politikere, universiteter og forskere, erhvervsliv og interesseorganisationer. De internationale deltagere repræsenterer byer som Addis Ababa, Bogotá, Brisbane, Quebec og New York, internationale organisationer C40 og WRI og virksomheder som Shimano, Strava og Novo Nordisk. Danske deltagere omfatter bl.a. Dansk Erhverv, Dansk Industri, By og Havn, CONCITO og Cyklistforbundet.

Som en af verdens førende cykelbyer ønsker Københavns Kommune at gå forrest, både nationalt og internationalt. På cykeltopmødet drøfter deltagerne deres ønsker til den nationale cykelstrategi, samt hvordan Danmarks cykelkultur kan spille en rolle under det kommende EU-formandskab.

**Cykeltopmødets temaer**

Cykeltopmødet arrangeres i samarbejde med UCI’s flagskibskonference for hverdagscykling, UCI Mobility & Bike City Forum, hvorfor gæstelisten omfatter deltagere fra bl.a. Australien, Belgien, Colombia, Ethiopien og USA.

Med udgangspunkt i spørgsmålet *"Hvordan omsætter vi ambitiøse cykelvisioner til målbare fremskridt og konkret politik?"* sætter topmødet fokus på fire overordnede temaer som alle har til formål at fremme den cykelpolitiske dagsorden:

* Hvordan sikrer man, at cykelpolitiske målsætninger lokalt, nationalt og internationalt også indfries?
* Hvordan kan man finde ressourcer til finansiering og kapacitetsopbygning for cykelplanlægning i det globale syd?
* Hvordan store cykelevents være med til at fremme cykling i hele verden?
* Hvordan kan cykelindustrien være med til at løfte cykling i Europa?
* De to dage byder på inspiration, dialog og konkrete løsninger, der skal bringe cykelvisioner til politiske tiltag og konkrete handlinger

Cykeltopmødet arrangeres i samarbejde mellem Københavns Kommune, Union Cycliste Internationale (UCI), Sport Event Denmark og Wonderful Copenhagen.

Bag Copenhagen Sprint cykelløbet står en national partnerkreds bestående af Københavns Kommune, Roskilde Kommune, Danmarks Cykle Union (DCU), Sport Event Denmark, staten repræsenteret ved Kulturministeriet, Erhvervsministeriet og By-, Land- og Kirkeministeriet, Wonderful Copenhagen samt eventselskabet Copenhagen Sprint, som forestår planlægning og afvikling af løbet.

**Læs mere om Copenhagen Sprint på:**

<https://copenhagensprint.com> – her kan du også orientere dig om de trafikale ændringer i forbindelse med løbet og gå på opdagelse i hele programmet for cykelweekenden med festival og folkecykelløb for alle, særlige heppezoner og lokale aktiviteter rundt i byen. 

**Kontakt**

For henvendelser angående cykeltopmødet, kontakt presseteamet i Teknik- og Miljøforvaltningen på 2327 8090.

For spørgsmål om værtskabet for Copenhagen Sprint og interview med overborgmester Lars Weiss, kontakt pressetelefonen i Økonomiforvaltningen på 24 91 51 58.

For akkreditering til cykeltopmødet, skriv til [communication@uci.ch](mailto:communication@uci.ch) inden d. 13. juni.

Akkreditering til Copenhagen Sprint skal ansøges særskilt [via denne formular](https://eur02.safelinks.protection.outlook.com/?url=http%3A%2F%2Fkl7x.mjt.lu%2Flnk%2FBAAABxoHFEwAAc3DFD4AALHv2NkAAYC7i20AAAAAAAkk8QBoPohgfdsepOxDSxaJL1CNniOpQgAIq_0%2F3%2Fj67xEx0USCW73INvkWpSzw%2FaHR0cHM6Ly9hcHAuY3ljbGluZ3NlcnZpY2UuY29tL2FjY291bnQ&data=05%7C02%7C%7C3747178686be4feccd0c08dda2822163%7C769058ab4487418f8b6cf4b48243edd7%7C0%7C0%7C638845401963119936%7CUnknown%7CTWFpbGZsb3d8eyJFbXB0eU1hcGkiOnRydWUsIlYiOiIwLjAuMDAwMCIsIlAiOiJXaW4zMiIsIkFOIjoiTWFpbCIsIldUIjoyfQ%3D%3D%7C0%7C%7C%7C&sdata=0szCsU4cSVnGid4QdXbPp1AjySX2OMgtkOGAmBiC%2Bt8%3D&reserved=0)