# Citatark – den nationale partnerkreds

**Overborgmester i København Lars Weiss siger:**

*“En moderne storby som København skal huse store events som Copenhagen Sprint. Det er med til at gøre byen levende og attraktiv for københavnerne og alle vores gæster. Jeg glæder mig til en hel weekend i cykelbyens tegn med folkefest, festival og folkecykelløb på ruten. Med særlige heppezoner på Sankt Hans Torv og Nørrebros Runddel er der gode muligheder for at komme med til cykelfest og heppe på nogle af verdens bedste ryttere, når endnu et cykelløb i verdensklasse rammer København”.*

**Kulturminister Jakob Engel-Schmidt siger:**  
*”Sommeren er over os med lyse nætter, sol, varme og selvfølgelig cykelløb. Jeg er stolt over, at vi med Copenhagen Sprint kan levere en ny løbsklassiker på dansk grund, som forhåbentlig kan begejstre og samle os ude på landevejene. Dansk cykling er i topform, og jeg håber, at der vil være en kæmpe folkefest med fantastisk stemning og gode oplevelser.”*

**Erhvervsminister Morten Bødskov siger:**   
*”Cykling og Danmark går hånd i hånd. Og vi er nu på den allersidste etape, inden vi endnu engang er værter for en stor sportsbegivenhed på dansk jord. Det skal vi være glade og stolte over. Det er en fantastisk mulighed, hvor vi kan vise vores skønne land frem for folk fra nær og fjern. Alt sammen mens det lokale erhvervsliv langs ruten kan drage fordel af den medvind, et event som dette giver.”*

**Formand i Danmarks Cykle Union, Morten Anderson, siger:**   
*“I DCU er vi stolte af at have fået Danmarks første World Tour-løb. Det er en kolossal anerkendelse af dansk cykelsport – og især af vores stærke foreningsliv, dedikerede ildsjæle og de seneste års imponerende resultater fra de danske verdensstjerner. Den enorme folkelige begejstring, stærke fankultur og politiske opbakning har gjort det muligt - og vi glæder os til at byde verdens bedste ryttere og teams varmt velkommen!”*

**Direktør i Sport Event Denmark, Lars Lundov, siger:**  
*"Vi er utroligt stolte over at byde velkommen til Copenhagen Sprint i samarbejde med alle de andre eventpartnere. Nogle af verdens bedste kvindelige og mandlige cykelryttere deltager i eventen, hvortil kommer, at det er første gang, der skal afholdes World Tour-løb i Danmark. Det er ret fantastisk, og det viser, at samarbejde skaber events, som kan samle folk gennem sporten.”*

**Borgmester i Roskilde Kommune, Tomas Breddam, siger:**  
*”Vi glæder os til at sende verdens bedste cykelryttere afsted fra Roskilde, når Copenhagen Sprint kommer til byen, men i weekenden inden varmer vi lige op med Børnetour og Stjerneløbet. Roskilde satser på cykling for alle – store og små – verdensstjerner og motionister. I Roskilde handler det om at sætte fokus på cykelglæde og sammen med borgere, erhvervsliv og foreningsliv skabe begivenheder, der skaber stor værdi for lokalsamfundet og giver liv til nye fællesskaber og samarbejdsrelationer.”*

**Kultur- og fritidsborgmester i Københavns Kommune, Mia Nyegaard, siger:**   
*”København lægger nu gader til, at nogen af verdens bedste sprintere kan dyste i den første udgave af World Tour-cykelløbet Copenhagen Sprint. Forhåbentlig vil både løbet og folkefesten rundt om skabe gode oplevelser for både københavnere og turister og nå ud til sportsentusiaster verden over. Det er en begivenhed, som understreger, at København er en af verdens bedste cykelbyer.”*

**Teknik- og miljøborgmester i Københavns Kommune, Line Barfod, siger:**  
*”Hver dag sætter tusindvis af københavnere sig i sadlen for at komme gennem byen – fordi det er det hurtige og nemme valg. Derfor er København en af verdens bedste cykelbyer, og derfor kan vi tiltrække et World Tour løb. Jeg glæder mig til at fejre cykelsporten og hverdagens cykelhelte i byens gader.”*

**Direktør i Copenhagen Sprint, Tobias Hoff, siger:**  
*“Copenhagen Sprint er skabt af passion og fællesskab – et nyt World Tour-løb midt i byen, hvor hverdagsryttere og verdensstjerner mødes i et felt. Det er fart, fest og dansk cykelkultur i fuldt udbrud”.*

**Adm. direktør i Wonderful Copenhagen, Søren Tegen Pedersen, siger:**  
*”Danmarks hovedstad er globalt kendt som cykelby og er samtidig en populær eventby, og begge positioner får vi styrket med Copenhagen Sprint. Her kommer både cykelsporten og hverdagscyklismen i centrum, og det vil vi bruge til at brande hovedstaden og sætte fokus på vores cykelkultur som ’reason to go’ over for tilrejsende gæster og over for internationale medier.”*

**Adm. direktør i VisitDenmark, Katja Moesgaard, siger:** *”Copenhagen Sprint er en mulighed for at vise Danmarks cykelkultur frem for et globalt publikum. Cykling er en del af vores identitet, og mange turister bliver inspireret til selv at opleve vores byer og landskaber på to hjul. Events som Copenhagen Sprint kan være en løftestang i arbejdet med at styrke vores position som en af verdens bedste cykeldestinationer. For turismen i Danmark er det afgørende, at vi har et overblik over, hvilken effekt store begivenheder har. VisitDenmark har udviklet et gratis prognoseværktøj, som alle kan bruge til at forudsige den forventede omsætning og de afledte økonomiske effekter.”*