# Kernefortælling

**Et historisk øjeblik: UCI WORLD TOUR I DANMARK**

Nu bliver der skrevet historie på dansk asfalt! For første gang nogensinde får Danmark sit eget UCI World Tour-løb. To dage. To løb. Ét cykelbrag i verdensklasse.

Den 21. og 22. juni stiller den internationale cykelelite til start i Roskilde. Lørdag kvinderne. Søndag herrerne. Herfra går det i fuld fart gennem det nordsjællandske landskab, forbi historiske slotte, gennem skove og byer – og til sidst ind i hjertet af København.

Her i cykelbyen København venter et hæsblæsende opgør. Verdens bedste sprintere dyster mod hinanden i en intens kamp mod stregen.

Så gør klar til en folkefest af dimensioner! Stil dig langs ruten og mærk feltets sus. Oplev angreb og udbrud på nærmeste hold. Eller bliv en del af cykelfestivalen i Østre Anlæg, hvor du kan følge løbet på storskærm og nyde stemningen blandt cykelfans i alle aldre – med boder og ballade, grin og gys.

Uanset hvor du står, om solen skinner eller sommerregnen siler, venter fart, fight og folkefest. Copenhagen Sprint bliver et cykelløb i verdensklasse!