**Klar, parat, cykelstart:   
Her er festivalprogrammet for Copenhagen Sprint**

*Når de første cykeldæk ruller i gang den 21. og 22. juni 2025, er det ikke kun rytterne, der har noget at se frem til ved målstregen i København. I målområdet ved Statens Museum for Kunst (SMK) venter cykelfest og festival spækket med musik, underholdning og aktiviteter for hele familien.*

Glæd dig til en hæsblæsende cykelweekend, når Danmarks nye World Tour-cykelløb kører fra Roskilde gennem ni gennemkørselskommuner og lander i hjertet af hovedstaden. Lørdag gælder det kvinderne og søndag mændene. Begge dage kulminerer løbet i en folkefest med festival i Østre Anlæg ved SMK og særlige heppezoner på den 11 kilometer lange strækning rundt i København. Der er desuden folkecykelløb på den lukkede strækning i København om lørdagen.

**Festival, folkecykelløb og heppezoner**   
Når rytterne krydser målstregen, fortsætter cykelfesten med fuld fart, og der er noget for enhver smag: Jazz til de voksne, MGP Allstars og Copenhell for Kids til de yngre og Bamsen Børste til de mindste. Koncert med Svea S og The Savage Rose. Du kan cykle dig til en smoothie, følge løbet fra storskærm eller gå på opdagelse i SMK’s kreative cykelværksted. Eller nyde de forskellige madboder.

**Overborgmester Lars Weiss ser frem til, at København igen trækker i cykelklæder og lægger asfalt til et cykelløb i verdensklasse:**

*"København er en cykelby, og det bliver virkelig fedt, når de helt store stjerneryttere suser over vores brosten til Copenhagen Sprint. I hele cykelweekenden klæder vi byen på til cykelfest med masser af cykelaktiviteter for børn og voksne, og jeg håber, at vi sammen får skabt en folkefest.”*

**Kulturminister Jakob Engel-Schmidt siger:**

*”Der bliver noget for alle og enhver, når Danmark lige om lidt får et cykelløb i verdensklasse til København og Sjælland. Der vil både være noget for cykelelskerne og for dem, der oplever et verdensklasseløb tæt på for første gang og gerne vil have en oplevelse med familien. Sport er med til at samle os og skabe gode fællesskaber – og jeg er sikker på, at Copenhagen Sprint vil skabe en kæmpe folkefest.”*

**Direktør for SMK, Astrid la Cour, siger:**

*”Statens Museum for Kunst er hele Danmarks kunstmuseum, og vi er glade for at være en del af denne markante internationale begivenhed, hvor kultur og sport mødes i en storslået fejring for alle generationer.”*

**Folkecykelløb for alle**

Hvis du drømmer om at køre med på ruten, har du chancen den 21. juni kl. 11-14 til folkecykelløbet. Her kan alle være med. Uanset om du er sportsentusiast, hverdagscyklist, barn eller voksen, så kan du cykle den 11 kilometer lange rute i et bilfrit København. Kom med til en unik og mangfoldig cykeloplevelse, umiddelbart inden eliteløbet for kvinder rammer ruten rundt i København.

Folkecykelløbet er startskuddet på folkefesten i København med DJ og forskellige løb i løbet. Bl.a. arrangerer Hverdagsaktivisterne i Socialforvaltningen en Mangfoldighedsstart og DGI Storkøbenhavn en Seniorstart. Du kan hoppe af og på ruten otte forskellige steder, så du selv kan bestemme, hvor du starter og slutter. Det er gratis at deltage. Efter elitekvinderne er kommet i mål, arrangerer Cyklistforbundet et Folkecykelløb by Night med start fra SMK kl. 18.

**Særlige heppezoner**

Foretrækker du at heppe frem for at træde i pedalerne, er der masser af gode steder at slå sig ned med venner og familie. Udover festivalpladsen ved målstregen er der særlige heppezoner, hvor det vil summe af liv og cykelaktiviteter. På Sankt Hans Torv og Nørrebros Runddel vil der være storskærm, udeservering, street-aktiviteter med pannafodbold og dans.

**Kontakt**

Overborgmester Lars Weiss via pressetelefonen på tlf. 24 91 51 58 (modtager ikke sms).

Kulturminister Jakob Engel-Schmidt via pressetelefonen på tlf. 22 76 51 16.

Direktør på SMK Astrid la Cour via pressetelefonen på tlf. 25 52 71 90.

**Fakta om cykelfesten i KØBENHAVN**

**Program for festivalpladsen lørdag 21. juni**

* Storskærm hele dagen
* SKODA BørneTour
* Hello Kitchen – cykl dig til en smoothie
* MGP Allstars
* Jazzkoncert med Tuxen Lockjaw
* SVEA S koncert
* Aktivitetsområder med bordtennis, cornhole, bordfodbold, petanque mv.
* Cykelmyggen Egon og Dansemyggen show
* Madboder

**Program for festivalpladsen søndag 22. juni**

* Storskærm hele dagen
* SKODA BørneTour
* Bamsen Børste
* SMK krea-værksted
* Hello Kitchen – cykl dig til en smoothie
* COPENHELL koncert for kids
* Jazzkoncert med RasMohammed Collective feat. Eline Hellerud Åsbakk
* The Savage Rose koncert
* Aktivitetsområder med bordtennis, cornhole, bordfodbold, petanque mv.
* Cykelmyggen Egon og Dansemyggen show
* Madboder

Se det fulde program og tidspunkter her, hvor flere aktiviteter vil blive offentliggjort frem til cykelweekenden: [copenhagensprint.com/event/cykelfestival/](https://copenhagensprint.com/event/cykelfestival/)

**Program for folkecykelløb lørdag 21. juni   
Ruten er åben for alle fra kl. 11-14**

* Kl. 11.00: Folkecykelløbet sættes i gang ved SMK
* Kl. 11.30: Mangfoldighedsstart
* Kl. 12.00: Seniorstart
* Kl. 12.30: UCI official parade
* Kl. 18.00: Folkecykelløb by Night
* Verdens største cyklende kor vil sætte verdensrekord i Guinness World Records

**Heppezoner i København  
Sankt Hans Torv: 21. juni kl. 11-17 og 22. juni kl. 11-16**

* Storskærm, street-aktiviteter ved GAME med bl.a. pannafodbold, streetbasketball og dans. Udeservering ved lokale restauratører.

**Nørrebros Runddel: 21. juni kl. 11-17 og 22. juni kl. 11-16**

* Storskærm, street-aktiviteter ved GAME med bl.a. pannafodbold, streetbasketball og dans. Udeservering ved lokale restauratører.

**Lokale kultur- og cykelaktiviteter i København   
  
Indre By Kulturhus: 21. juni kl. 11-17 og 22. juni kl. 11-16**

* Sy-workshop
* Cykelbyttemarked/cykelgrej-byttemarked i samarbejde med Buddha Bikes
* Islands Brygge Kulturhus: 20. juni kl. 15-17
* Cykelpitstop arrangeret af Miljøpunkt Amager og Kulturhuset Islands Brygge: Få et gratis cykeltjek fra Medvind og lækker is til at gøre dig klar til folkecykelløbet.

**Amorparken: 21. juni kl. 10-15**

* Prøv et bredt udvalg af specialcykler og få vejledning i regler og lovgivning. Arrangeres af Cyklistforbundet, Videncenter om Handicap, Elsass Fonden, Wonderful Copenhagen og Københavns Kommune.

**Fakta om cykelprogrammet 21. og 22. juni 2025**

**Lørdagens program 21. juni: Kvindernes løbsdag**

* Kl. 11.00: Folkecykelløbet i København starter
* Kl. 11.45: Kvindernes holdpræsentation starter ved Vikingeskibsmuseet i Roskilde
* Kl. 13.35: Elitekvinderne starter løbet. Rutens længde: 151 km inklusiv tre omgange af 11 km rundstrækning i København
* Kl. 17.20: Præmieceremoni foran SMK
* Kl. 18.00: Folkecykelløb by Night

**Søndagens program 22. juni: Mændenes løbsdag**

* Kl. 09.45: Mændenes holdpræsentation starter ved Vikingeskibsmuseet i Roskilde
* Kl. 10.00: Klubløb på ruten i København for børn og unge (U11-U19).
* Kl. 11.00: Eliteherrerne starter i Roskilde. Rutens længde: 236 km. inklusiv fem omgange af 11 km rundstrækning i København
* Kl. 16.00: Præmieceremoni foran SMK

Bag Copenhagen Sprint står en national partnerkreds bestående af Københavns Kommune, Roskilde Kommune, staten, Sport Event Denmark, Wonderful Copenhagen, Danmarks Cykle Union og Copenhagen Sprint eventselskabet, som forestår planlægningen og afviklingen af løbet.